ועדת הפנים ואיכות הסביבה, כנסת 18, פרוטוקול מספר 45, 2009-07-07 12:00

דוד אזולאי: אני מתכבד לפתוח את ישיבת ועדת הפנים והגנת הסביבה.

דוד אזולאי: על סדר היום הצעת חוק ההתייעלות הכלכלית (תיקוני חקיקה ליישום התוכנית הכלכלית לשנים 2009 ו-2010), התשס"ט-2009 – פרק ה', סעיף 10 – תשלומי המינהל לרשויות מקומיות.

דוד אזולאי: התקיים כאן דיון בישיבה הקודמת, העירו הערות אך לא הגענו לסיכומים.

דוד אזולאי: בסוף הדיון הגורמים הנוגעים בדבר קיימו כאן פגישת התייעצות – היועצים המשפטיים של הוועדה, של משרד האוצר ושל משרד הפנים – וגובש סיכום כלשהו.

דוד אזולאי: אני שומע כרגע שאין עליו עדיין הסכמה מלאה.

דוד אזולאי: הסיכום קובע שתוקם קרן מהכספים הללו לחיזוק הפריפריה.

דוד אזולאי: הכסף בקרן הזאת יגיע מאותם 50% כספי מינהל מקרקעי ישראל שמגיעים לרשויות המקומיות, כלומר מתוך ה-10% יוקצו 50% לטובת הקרן.

דוד אזולאי: הקרן הזאת תהיה באחריות משרד הפנים ושר הפנים.

דוד אזולאי: נדמה לי שגם מנהל מינהל מקרקעי ישראל יהיה אחראי לניהול השוטף של הקרן הזאת.

דוד אזולאי: הכסף הזה יהיה מיועד כולו לפריפריה.

דוד אזולאי: אני מניח שאחר-כך תתווסף גם הגדרה ל"פריפריה".

דוד אזולאי: הנושא הזה יבוא לאישור ועדת הפנים והגנת הסביבה.

דוד אזולאי: "השר הממונה על מינהל מקרקעי ישראל ידווח לוועדת הפנים והגנת הסביבה של הכנסת בסוף כל שנת תקציב על פעולות הקרן, הכנסותיה והוצאותיה".

דוד אזולאי: אלה עיקרי הדברים.

דוד אזולאי: הנוסח מונח בפניכם.

דוד אזולאי: אני מבקש מן היועצים המשפטיים לקרוא את הצעת החוק.

גלעד קרן: סעיף 10 – תיקון חוק התכנון והבנייה "בחוק התכנון והבנייה, התשכ"ה-1965, בתוספת השלישית, בסעיף 21, האמור בו יסומן "(א)" ואחריו יבוא: "(ב) על אף הוראות סעיף קטן (א), החל בשנת הכספים 2010 מחצית מהסכומים שעל מינהל מקרקעי ישראל להעביר מכוח ההסכם האמור באותו סעיף קטן, יועברו לקרן כאמור בסעיף 22.

גלעד קרן: "סעיף 22 – קרן לחיזוק הפריפריה (א) מוקמת בזה קרן לחיזוק יישובי הפריפריה בתחום פעולה נפרד בתקציב השנתי של מינהל מקרקעי ישראל (להלן – הקרן); לעניין זה, "תחום פעולה" ו-"תקציב שנתי" – כהגדרתם בחוק תקציב שנתי, כמשמעותו בחוק יסודות התקציב, התשמ"ה-1985.

גלעד קרן: (ב) מטרת הקרן תהיה ריכוז אמצעים כספיים וחלוקתם מדי שנה לרשויות המקומיות לשימוש לייעודים המפורטים בסעיף 13 לתוספת זו, לשם סיוע בצמצום פערי ההכנסות הקיימים בין רשויות מקומיות במרכז הארץ לבין רשויות מקומיות בפריפריה ורשויות מקומיות המקבלות מענקי איזון.

גלעד קרן: (ג) מנהל מינהל מקרקעי ישראל יהיה אחראי לניהול השוטף של הקרן ובכלל זה למעקב ולבקרה אחר פעילות הקרן וביצוע תפקידיה.

גלעד קרן: (ד) כל הכספים שיצטברו בקרן בשנה מסוימת יוצאו, ככל הניתן, באותה שנה; נותר סכום עודף בקרן בשנה מסוימת, יותר השימוש בו בשנת הכספים שלאחריה באותו תחום פעולה בלבד.

גלעד קרן: (ה) כספי הקרן ייועדו למטרותיה בלבד ויוצאו לפי הוראות שר הפנים על-פי כללי חלוקה שיקבע שר הפנים בהתייעצות עם שר האוצר, ובמועדים שיקבע.

גלעד קרן: (ו) שר הפנים יתקין תקנות לביצוע הוראות סעיף זה, לרבות בעניינים אלה: (1) המועדים להעברת הכספים לקרן על-ידי מינהל מקרקעי ישראל; (2) סדרי הפעלת הקרן ובכלל זה אופן ניהול החשבונות של הקרן וחובות דיווח שיחולו לגביה, לרבות החובה להגיש דוח כספי שנתי; (3) מנגנוני פיקוח ובקרה על פעילות הקרן.

גלעד קרן: (ז) מינהל מקרקעי ישראל יעמיד לרשות משרד הפנים והרשויות המקומיות מידע מלא ומפורט בדבר העסקאות והתקבולים שבגינם הועברו על ידיו כספים לקרן, הכול באופן ובמועדים שיקבע שר הפנים.

גלעד קרן: (ח) השר הממונה על מינהל מקרקעי ישראל ידווח לוועדת הפנים והגנת הסביבה של הכנסת בסוף כל שנת תקציב על פעולות הקרן, הכנסותיה והוצאותיה.

גלעד קרן: ""

דוד אזולאי: רבותי, אם אתם רוצים להתייעץ, אני יכול לאפשר לכם כמה דקות להתייעצויות.

דוד אזולאי: תסיימו את ההתייעצויות ואחדש את הדיון לאחר מכן.

דוד אזולאי: (הישיבה נפסקה ב-12:20 ונתחדשה ב-12:35.

דוד אזולאי: )

דוד אזולאי: לאחר סיום סבב ההתייעצויות, אני מבקש להמשיך את הדיון.

דוד אזולאי: אאפשר לכל אחד להביע את ההסתייגויות שלו לפרוטוקול.

איתן כבל: אני מבקש לבטל את החוק.

דוד אזולאי: אתה יכול להגיש הסתייגות לביטול החוק ואנחנו נצביע עליה.

דוד אזולאי: יש כמה נושאים שהוסכם עליהם כעת ואני רוצה להביא את הסיכומים לידיעת החברים.

דוד אזולאי: בסעיף קטן 22(ג), לאחר המילים "מנהל מינהל מקרקעי ישראל" יבוא "וחשב המינהל יהיו אחראים לניהול ...".

דוד אזולאי: בסעיף קטן 22(ו), לאחר המילים "שר הפנים" יבוא: "בהתייעצות עם שר האוצר והשר הממונה על מינהל מקרקעי ישראל, יתקין תקנות ...".

דוד אזולאי: כאן אוסיף גם הסתייגות שלי שלא מופיעה אצלכם, שזאת תהיה הוראת שעה לשנתיים, לשנים 2010-2011.

דוד אזולאי: אני פותח את הדיון לכל מי שמעוניין, בבקשה.

דוד אזולאי: יש כמה אנשים שביקשו את רשות הדיבור.

דוד אזולאי: עו"ד איתן אטיה, מנכ"ל פורום ה-15.

איתן אטיה: יש כאן כמה ראשי ערים, אולי עדיף שהם ידברו לפניי.

דוד אזולאי: הם לא ביקשו לדבר.

איתן אטיה: אני מוותר.

דוד אזולאי: תודה רבה.

דוד אזולאי: רשות הדיבור למר רון מוסקוביץ, נציג השלטון המקומי.

דוד אזולאי: 3 דקות.

רון מוסקוביץ: אדוני היושב-ראש, אנחנו מתנגדים לקרנות שעוברות לשליטת משרד האוצר.

רון מוסקוביץ: הבעיה המרכזית, שבקרן הזאת השליטה נמצאת בידי מינהל מקרקעי ישראל, שגם היום לא מעביר את הכספים כנדרש.

דוד אזולאי: אני מבקש מכם, ראשי עיריות נכבדים, עדיין לא הוצאתי אף אדם מן הדיון ואני מקווה שלא איאלץ לעשות את זה.

דוד אזולאי: אנא מכם, גם אם הדיון קצת סוער, גם אם זה קצת מפריע תשמרו על איפוק.

רון מוסקוביץ: אנחנו מתנגדים לקרנות, בוודאי לקרן שהשליטה עליה נמצאת בידי מינהל מקרקעי ישראל.

דוד אזולאי: תודה רבה.

דוד אזולאי: זאת אחת הסיבות שהכנסנו לכאן גם את שר הפנים ושר האוצר בנוסף למינהל מקרקעי ישראל.

דוד אזולאי: עד היום זה היה בידי מינהל מקרקעי ישראל בלבד ואכן אנחנו מכירים את התוצאה לגבי הכספים שמגיעים ממינהל מקרקעי ישראל.

דוד אזולאי: מישהו מחברי הכנסת מבקש להתבטא כאן?

תומר רוזנר: אני מבקש לבטא את עמדתו של היועץ המשפטי של מינהל מקרקעי ישראל שהיה צריך ללכת לוועדת הכלכלה.

תומר רוזנר: הוא ביקש ממני להציג את עמדתו.

תומר רוזנר: הוא מבקש שהתקנות בסעיף קטן 22(ו) יותקנו על-ידי שר הפנים והשר הממונה על מינהל מקרקעי ישראל ביחד.

איתן כבל: הם יכולים לעשות את זה אצל הרב.

תומר רוזנר: אני מציג את עמדתו.

דוד אזולאי: עוד מישהו מבקש רשות דיבור?

דוד אזולאי: אנחנו בעד חופש הביטוי לכולם.

דוד אזולאי: כל מי שרוצה לדבר, נאפשר לו.

דוד אזולאי: יש למישהו הסתייגויות?

איתן כבל: אני מציע לבטל את הצעת החוק, בשם "קדימה" ובשם פלג ב"עבודה".

קרן טרנר: כיוון שהשלטון המקומי נמנע מלדבר - - -

דוד אזולאי: קודם כול אני מברך על כך שהשלטון המקומי לא רוצה לדבר.

דוד אזולאי: זה בסדר.

דוד אזולאי: אשמח מאוד אם גם בדיונים הבאים לא תרצו לדבר.

דוד אזולאי: אשתף אתכם פעולה בעניין הזה, מבטיח לכם נאמנה ...

קרן טרנר: אני רוצה להבהיר כנציגת משרד האוצר, שנושא חלף היטל ההשבחה הוא לא נושא שמשרד האוצר והשלטון המקומי מסכימים עליו.

קרן טרנר: אני מבהירה שאנחנו לא מפרשים את זה כהסכמה.

איתן כבל: זה יסוכם בין השר ובין הממונה על המשרד ...